**Turu-uuring reaalajas töötava ultrahelidiagnostikaseadme riigihanke korraldamiseks**

**1. Turu-uuringu eesmärk**

Aktsiaselts Rakvere Haigla (edaspidi ka hankija) on ette valmistamas riigihanget, millise tulemusena soovitakse soetada haiglale reaalajas töötav ultrahelidiagnostikaseade. Turu-uuring[[1]](#footnote-1) korraldatakse riigihangete seaduse § 10 alusel turul valitseva hetkeolukorra ja erinevate tootjate poolt pakutavate lahenduste kaardistamiseks, võimaldamaks hankijal tuvastada hankija vajadusi parimal viisil täitvate tehnoloogiliste lahenduste olemasolu, hinnata pakutava tehnoloogia võimalusi ja tutvuda töömeetoditega, sh praktilise kasutamise käigus, selgitamaks välja hankija vajadustele vastava tehnoloogilise võimekuse olemasolu.

Eeltoodust tulenevalt kutsub hankija käesolevast turu-uuringu osalemise ettepanekust tulenevaid baasnõudeid täitvaid ultraheliseadmeid müüvaid või tootvaid isikuid ning võimalikke pakkujaid üles turu-uuringus osalema. Turu-uuringus osalemine on vabatahtlik ja selles osalemisega kaasnevaid mistahes kulusid hankija osalejale ei hüvita. Turu-uuringu tulemusena korraldab Aktsiaselts Rakvere Haigla (edaspidi ka hankija) riigihanke, millise tulemusena sõlmitakse eduka pakkujaga hankeleping.

**2. Tehnilised nõuded seadmele**

Baasnõuded turu-uuringus osalevatele seadmetele:

- reaalajas töötav portatiivne kolme (3) anduriga (*convex/C5-1, linear/L12-3RC, ehho/SP5-1*) UH-aparaat;

- veekindel, deinfitseeritav;

- integreeritud akuga, mis võimaldab vähemalt tund aktiivset skaneerimist;

- akustilise võimsuse reguleerimise võimalus, vastavate näitajate olemasolu monitoril;

- elektrooniline mõõtmissüsteem;

- andmete (kujutiste) salvestamise võimalus;

- pakkuja peab omama pakutava aparatuuri regulaarse hooldamise võimekust ja vajalikku pädevust ning esindusõiguseid.

**3. Turu-uuringu protseduur**

Hankija soovil peab turu-uuringus osaleja omama võimekust pakutava seadme hankija asukohas praktiliseks demonstreerimiseks koos esmase kasutuskoolitusega, võimalusel ja hankija vastavasisulise soovi korral hankija poolt kohapeal 14-28 päevasel perioodil seadme praktilise kasutamise võimaldamisega. Käesolevas lõigus nimetatud praktilise demonstratsiooni ja kasutamisega ei tohi hankijale kaasneda mistahes täiendavaid kulusid. Seadme pakkujaga sõlmitakse käesolevas punktis kirjeldatud kasutusperioodiks seadme tasuta kasutamise leping. Täpsetes seadme demo-kuupäevades ja hankija asukohas toimuvas praktilises igapäevatöös katsetamise perioodis lepitakse iga turu-uuringus osalejaga kokku eraldi vastavalt osaleja ja hankija võimalustele.

**4. Osalemise tingimused**

Turu-uuringus osalejatel palutakse esitada hankijale esimesel võimalusel vähemalt kirjalikku taasesitamist võimaldavas vormis (elektronkiri) sooviavaldus turu-uuringus osalemiseks koos pakutava/toodetava seadme tehnilise kirjelduse ja seadme orienteeruva hinnaklassi esitamisega.

Turu-uuringus osalemise sooviavaldused koos kontaktandmete ja teiste käesolevas turu-uuringus osalemise üleskutses märgitud andmetega palume saata esimesel võimalusel[[2]](#footnote-2) Aktsiaselts Rakvere Haigla erakorralise meditsiini osakonna juhatajale dr M. Buglevski’le aadressil Maria.Buglevski[at]rh.ee (koopiana haigla[at]rh.ee).

24.10.2024

Aktsiaselts Rakvere Haigla

1. Turu-uuring on riigihanke ettevalmistamiseks ja hankelepingu eseme täpsemaks määratlemiseks teostatav analüüs, mille eesmärk on kaardistada hangitava kauba ja/või teenuse turusituatsiooni, võimalike pakkujate olemasolu, hinnatasemeid, tarneaegu ja muid olulisi kriteeriume. Turu-uuring ei ole hankemenetluse tegevus. Uuringus osalejate poolt edastatav info on pakkujate poolt indikatiivse ja mittesiduva iseloomuga. Turu-uuringus osalemine on vabatahtlik. Uuringu läbiviija ei avalda turu-uuringu käigus esitatud andmeid kolmandatele osapooltele, kogu infot käsitletakse kui asutusesiseseks kasutamiseks mõeldud informatsiooni. [↑](#footnote-ref-1)
2. Turu-uuringus osalemise sooviavaldused palume esitada esimesel võimalusel, kuid seejuures hiljemalt 22.11.2024.a, võimaldamaks hankijal jõuda 2024 lõpus, 2025.a alguses ka riigihanke väljakuulutamise ja loodetavasti hankija vajadusi parimal viisil täitva seadme soetamiseni. Juhul kui osalemise sooviavaldust nimetatud perioodil ei ole esitatud, ei ole hankija kohustatud hilisemaid turu-uuringus osalemise sooviavaldusi vastu võtma. [↑](#footnote-ref-2)